नई दिल्ली : केरल में 100 प्रतिशत साक्षरता दर हासिल करने के उद्देश्य के तहत केएसएलएमए (केरल राज्य साक्षरता मिशन प्राधिकरण) के साक्षरता कार्यक्रम 'अक्षरलक्षम' के तहत ली गई परीक्षा में 96 वर्ष की एक महिला ने 100 में से 98 अंक हासिल कर प्रथम स्थान प्राप्त किया। केएसएलएमए द्वारा आयोजित की गई इस परीक्षा में लगभग 42,933 अभ्यर्थी सफल हुए हैं। इस परीक्षा में करीब 43,330 अभ्यर्थी शामिल हुए थे। परीक्षा में पहला स्थान हासिल करने वाली 96 वर्षीय कार्तियानी अम्मा सबसे उम्रदराज अभ्यर्थी रही हैं। कुल 99.84 प्रतिशत लोग सफल हुए।